Nuuskommentaar: Einde van kleptokrasie?Pres. Jacob Zuma (Foto: GCIS) Terwyl die ANC sukkel om besliste treë te neem, veral met betrekking tot die toekoms van Jacob Zuma, probeer die gesamentlike opposisie besliste treë vooruit neem. Hoe lank kan Zuma nog die land gyselaar hou? Hoewel die woord “onbevestig” steeds teen vanoggend in die berigte van die meer verantwoordelike media gebruik is om die toekoms van Jacob Zuma uit te spel, lui buitelandse berigte van publikasies wat nie tyd vir Zuma se kat-en-muisspeletjies het nie gewoon dat die ANC se NUK Zuma teen laat gisteraand in kennis gestel het hy moet binne 48 uur bedank óf word herroep. Die berigte meld wel dat Zuma nog vir oulaas geweier het as hy nie drie maande bykomend in die stoel gegun word nie. Die NUK wou hiervan niks weet nie. Dis tog interessant hoeveel terme die buitelandse media gebruik om Zuma en sy bewind te beskryf, en duidelik nie teenspraak verwag nie. Benewens die beskrywing van ’n kleptokrasie, word Zuma as die grootste eksponent van die korrupsie beskryf. Sy gespook met 783 aanklagte van onder meer korrupsie en rampokkery word telkemale geopper. Voorts meld die berigte dat die ANC tydens Zuma se bewind flink agteruit geboer het, en dat die ekonomie, wat nou gebuk gaan onder openlike korrupsie op alle vlakke, onder Zuma ’n liederlike hou weg het. Sedert Cyril Ramaphosa se verkiesing as partyleier in Desember het die ekonomiese ratte verwissel. Die plaaslike media skets ’n effens ander prentjie, naamlik dat Zuma laat weet het dat “julle (die NUK) nog sal sien waartoe ek in staat is”. Dit het skynbaar die gevoel dat Zuma dadelik moet verdwyn sterk aangevuur. Dit lyk nou waarskynlik dat Zuma hom in die parlement teen ’n mosie van wantroue wat deur sy eie party gestel is, kan vasloop. Volgens berigte sal die ANC om twaalfuur vanmiddag duidelikheid deur ’n mediakonferensie bring. Maar … dis die ANC. Horlosiekyk en duidelikheid bring is nie juis sterkpunte nie. Intussen is dit interessant om te begin let op hoe eertydse uitgesproke dissipels van Zuma nou hul mantels begin swaai. Mag dit wees dat die “vryspraak” wat Ace Magashule met die Vrede-suiwelprojek by die openbare beskermer gekry het, tog nie ’n aanduiding is van die voortsetting van die beskerming van vriende soos wat onder die Zuma-bewind ervaar is nie. Mits jy jou natuurlik aan die “regte” kant bevind. En dan is daar nog kwessies soos ’n verslag oor ’n provinsiale webwerf waarvoor minstens R40 miljoen opgedok is, pro-Magashule-koerantjies wat verskyn het, en ’n “fly by night” wat oorgekoop is en skielik ook ’n Magashule-mondstuk geword het. Eisj! Kom Ramaphosa, bewys die spesmaas verkeerd.